ΓΡΑΠΤΗ ΕΡΩΤΗΣΗ E-1193/98

υποβολή: María Sornosa Martínez (GUE/NGL) προς την Επιτροπή

(24 Απριλίου 1998)

Θέμα: Η ρωσική μαφία στην Ισπανία

Η Επιτροπή απάντησε στις 27 Ιανουαρίου 1997 στην ερώτηση Ε-3385/96(1) που υπέβαλε η εν λόγω βουλευτής σχετικά με το παρόν θέμα.

Εκείνη την περίοδο το Υπουργείο Εσωτερικών της Ισπανίας είχε αναγνωρίσει τη δράση δεκαεπτά συμμοριών που δρούσαν σε διάφορα σημεία στην Ισπανία.

Παρά τις προσπάθειες των κρατών μελών στον τομέα της δικαιοσύνης προκειμένου να τηρείται και να εφαρμόζεται η Οδηγία (ΕΟΚ) 308/91 του Συμβουλίου της 10ης Ιουνίου 1997(2), οι εγκληματικές πράξεις εξακολουθούν να υφίστανται.

Στην απάντησή της η Επιτροπή ανακοίνωσε διάφορες πρωτοβουλίες συνεργασίας και ανάπτυξης συντονισμένων στρατηγικών από την UDE (Τμήμα Ναρκωτικών της Europol με αρμοδιότητα το ξέπλυμα κεφαλαίων που σχετίζεται με εγκληματικές δραστηριότητες της αρμοδιότητάς του και συνεργάζεται με τα κράτη μέλη προκειμένου να εφαρμόζονται οι συστάσεις και οι υπόλοιπες δραστηριότητες σχετικές με την καταπολέμηση του ξεπλύματος χρημάτων), ωστόσο, οι δράσεις που αναλήφθηκαν δεν φαίνεται πως είχαν θετικό αποτέλεσμα.

Δεδομένου ότι η κατάσταση επιδεινώνεται με τη σταθερή εδραίωση των εν λόγω εγκληματικών οργανώσεων και ότι υπάρχει δίκτυο ξεπλύματος σε ευρωπαϊκό επίπεδο, παρά την ύπαρξη σχετικής Οδηγίας,

1. Ποιά είναι τα μέτρα που θα λάβει η Επιτροπή προκειμένου τα χρήματα που προκύπτουν από εγκληματικές δραστηριότητες να μην κρατούνται σε ευρωπαϊκούς λογαριασμούς;

2. Ποιά στρατηγική διεθνούς συνεργασίας θα αναπτύξει η Επιτροπή για να δοθεί τέλος σε αυτό το πρόβλημα;

Απάντηση του κ. Monti εξ ονόματος της Επιτροπής

(14 Ιουλίου 1998)

Η Επιτροπή πιστεύει ότι η οδηγία 91/308/ΕΟΚ της 10ης Ιουνίου 1991 για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες είχε σημαντικά αποτελέσματα, κυρίως λόγω της κινητοποίησης του τραπεζικού τομέα. Το γεγονός αυτό κατέστησε αναμφίβολα δυσκολότερη την πρόσβαση στο χρηματοπιστωτικό σύστημα της Κοινότητας για τα χρήματα που προέρχονται από εγκληματικές ενέργειες.

Η Επιτροπή θα παρουσιάσει σύντομα στο Ευρωπαϊκό Κοινοβούλιο και το Συμβούλιο μια δεύτερη έκθεση για την εφαρμογή της οδηγίας. Η έκθεση καταλήγει στο συμπέρασμα ότι, βάσει των επιθυμιών που εξέφρασε το Κοινοβούλιο στο ψήφισμά του(3) για την πρώτη έκθεση της Επιτροπής και τις συστάσεις του σχεδίου δράσης για το οργανωμένο έγκλημα(4) που εγκρίθηκαν από το ευρωπαϊκό συμβούλιο του Άμστερνταμ, είναι πλέον απαραίτητο να ενημερωθεί και να επεκταθεί η οδηγία του 1991. Τους επόμενους μήνες θα υποβληθεί πρόταση οδηγίας προς την κατεύθυνση αυτή στο Ευρωπαϊκό Κοινοβούλιο και το Συμβούλιο.

Ταυτόχρονα, η Επιτροπή είναι πλήρως ενήμερη ότι προκειμένου να είναι αποτελεσματική, η καταπολέμηση της νομιμοποίησης εσόδων από παράνομες δραστηριότητητες θα πρέπει να αντιπροσωπεύει μια συνολική προσπάθεια. Η Επιτροπή συμμετέχει και υποστηρίζει ενεργά στην Fiancial action task force on money laundering (FATF), το μοναδικό παγκόσμιο οργανισμό που είναι αφιερωμένος αποκλειστικά στην καταπολέμηση της νομιμοποίησης εσόδων από παράνομες δραστηριότητες. Η πρόσφατη διάσκεψη κορυφής G7 στο Μπίρμιγχαμ υιοθέτησε την απόφαση της FATF να επεκτείνει την εντολή της για άλλα πέντε έτη και συμφώνησε ότι το κύριο έργο για την περίοδο αυτή θα πρέπει να είναι η εγκαθίδρυση ενός παγκόσμιου δικτύου κατά της νομιμοποίησης εσόδων από παράνομες δραστηριότητες που να καλύπτει όλες τις ηπείρους και τις περιοχές του κόσμου.

Η Επιτροπή θα στηρίξει τη στρατηγική αυτή με κάθε μέσο. Οι προσπάθειες της Επιτροπής για την προώθηση της διεθνούς συνεργασίας στον εν λόγω τομέα περιγράφονται στην έκθεση που προαναφέρθηκε.

(1) ΕΕ C 186 της 18.6.1997, σελ. 81.

(2) ΕΕ L 166 της 28.6.1991, σελ. 77.

(3) ΕΕ C 198 της 8.7.1996.

(4) ΕΕ C 251 της 15.8.1997.